**Zápisnica z rokovania poslancov OcZ dňa 15.8.2018**

**Prítomní :** Podľa prezenčnej listiny

**Program :**

**1. Otvorenie zasadnutia**

**2. Určenie zapisovateľa overovateľov zápisnice**

**3. Voľba návrhovej komisie**

**4. Kontrola uznesení**

**5. UPD obce –Zmeny a doplnky č. 2**

**6. Informácia o postupe výstavby kanalizácie**

**7. Určenie podmienok pre voľby do orgánov samosprávy obce**

**8. Rôzne - Diskusia**

**9. Schválenie uznesenia**

**10. Ukončenie rokovania**

**K bodu 1.** Rokovanie poslancov OcZ otvoril starosta obce. Privítal prítomných poslancov a oboznámil ich s programom rokovania. Starosta obce konštatoval, že je prítomných 7 poslancov a zasadnutie OcZ je uznášaniaschopné.

Prítomní : Mgr. Ľudmila Húsková, , Ing. Dana Kolláriková, Ing. Jaroslav Popelka, RNDr. Ladislav Pecho, Ján Brindza, Vladimír Medňanský, Štefan Beňadik.

.

Kontrolórka obce Ing. Kamila Topoľská.

**K bodu 2. Určenie zapisovateľa overovateľov zápisnice**

Za zapisovateľku bola určená Eva Mjartanová

Za overovateľov zápisnice – RNDr. Ladislav Pecho

Ing. Dana Kolláriková

**K bodu 3. Voľba návrhovej komisie**

predseda : V. Medňanský

člen : Mgr. Ľ. Húsková

člen : Ing. J. Popelka

**Bolo prijaté uznesenie 1/8/2018 7/0/0**

**K bodu 4. Kontrola uznesení.**

K termínu konania OcZ sú aktuálne uznesenia :

- Uznesenie č. 2/4/2018, ktoré ukladá ukončiť inventarizáciu majetku obce k 31.12.2017. Úloha je splnená. Inventarizácia majetku obce k 31.12.2017 bola dokončená a taktiež boli zapísané úbytky a prírastky k 30.6.2018. Inventúrne výkazy sú k dispozícii u hlavnej účtovníčky obce.

Diskusia:

V. Medňanský ako predseda inventarizačnej komisie vyjadril uspokojenie s ukončením inventarizácie. Vypracovaný materiál spĺňa všetky náležitosti. Skutkový stav súhlasí s účtovným stavom. Odporučil predložený materiál schváliť.

**Bolo prijaté uznesenie 2/8/2018 7/0/0**

- Uznesenie č. 6/6/2018 , ktoré uložilo vyzvať poľovnícky spolok k riešeniu pohybu poľovnej zvery v zastavanom území obce. Uznesenie bolo splnené. Doporučený list bol odoslaný 12.6.2018 spolu s petíciou Poľovníckemu spolku.

V súvislosti s daným problémom prečítal starosta obce list od spoločnosti Poľno Vtáčnik a. s., Agroprodukt a. s. Slovakia , kde podávajú sťažnosť poľovníckemu združeniu na voľný pohyb poľovnej zvery, ktorá im spôsobuje nemalé finančné škody. Aj napriek viacerým upozorneniam poľovníci nekonajú v danej veci. Starosta obce informoval, že bude

iniciovať spoločné stretnutie dotknutých strán na riešenie tohoto problému.

-Uznesenie 11/6/2018 k žiadosti Márii Svitkovej o odkúpenie pozemku. Uznesenie je splnené.

Stanovisko obce bolo doručené právnej zástupkyni ako aj žiadateľovi.

Pani Svitková podala žalobu proti obci Sebedražie. Spor sa bude riešiť súdnou cestou.

**K bodu 5. – UPD obce –Zmeny a doplnky č. 2**

Starosta obce informoval poslancov o ukončenom procese obstarávania UPD obce - Zmeny a doplnky č. 2. Správu o priebehu obstarávania UPD obce - Zmeny a doplnky č. 2 dostali poslanci elektronickou poštou.

Starosta obce oboznámil poslancov s obsahom správy, ako aj s riešením niektorých podaní v procese obstarávania. Následne otvoril diskusiu k tomuto bodu rokovania.

Diskusia :

-Ján Brindza odporučil schváliť predložený materiál.

-Ing. Kolláriková sa informovala na žiadosť p. Gatiala, prečo nebola schválená navrhovaná zmena.

Starosta obce informoval o povinnostiach obce pri vytvorení obytnej zóny. Pripomenul, že ak by sa v uvedenej lokalite postavil rodinný dom , to by pre obec znamenalo zabezpečiť vývoz KO, verejné osvetlenie , zimnú údržbu cesty. Tento pozemok sa nachádza na hranici katastrálneho územia , úplne mimo zastavanú časť obce. Zhotoviteľ UPD neodporúčal túto zmenu.

**Bolo prijaté uznesenie 3/8/2018 7/0/0**

**K bodu 6. – Informácia o postupe výstavby kanalizácie**

Starosta obce informoval poslancov o  prácach na odkanalizovaní našej obce. Písomnú správu dostali poslanci v elektronickej podobe.

Do 15.10.2018 by mali byť všetky potrubia v zemi, následne sa budú opravovať chodníky a cesty. Európska únia nadstavila prísne kritéria. Bude financovať opravu ciest iba v rozsahu poškodenia stavebnými prácami. Ak bude mať obec záujem o opravu vozovky v celej šírke bude ju musieť dofinancovať z  prostriedkov obce.

Diskusia :

- Mgr. Húsková sa informovala, kedy sa budú opravovať cesty.

Starosta obce informoval, že ulica Lúčna by sa mala opraviť ešte v roku 2018 v celej šírke, nakoľko je najviac poškodená. Ostatné cesty sa budú opravovať až v roku 2019, ale iba v rozsahu poškodenia. Kolaudácia stavby je plánovaná v 2. polroku 2019. V tom čase už musia byť opravené všetky cesty a chodníky. Panelová cesta za obecným úradom by sa opravila zámkovou dlažbou.

Domácnosti sa budú napájať na kanalizáciu v druhom polroku 2019.

-Ing. Kolláriková sa informovala na opravu cesty na sídlisku Boriny.

Starosta obce informoval, že kanalizácia vedúca na sídlisko, by mala byť umiestnená v existujúcom koryte odľahčovacieho kanála. Cesta sa bude opravovať až po dokončení odkanalizovania sídliska Boriny.

**Bolo prijaté uznesenie 4/8/2018 7/0/0**

**K bodu 7. - Určenie podmienok pre voľby do orgánov samosprávy obce.**

Starosta obce informoval poslancov o organizačnom zabezpečení volieb do orgánov samosprávy obce, nutnosti schváliť počet poslancov ako aj pracovný úväzok starostu obce na nové volebné obdobie 2018 až 2022. Zákon ukladá túto povinnosť do 17.8.2018. Keďže súčasný stav sa dlhodobo javí ako vyhovujúci, navrhol poslancom ponechať počet poslancov a úväzok starostu pre volebné obdobie 2018-2022 tak ako doteraz.

Po krátkej diskusii poslanci doterajší počet poslancov, čiže 9 a tiež pracovný úväzok starostu obce v rozsahu celého úväzku na funkčné obdobie 2018 až 2022 schválili.

**Bolo schválené uznesenie 5/8/2018 7/0/0**

**K bodu 8. Rôzne – Diskusia**

**1.)**

Starosta obce informoval, že boli splnené podmienky na prenájom pozemkov pre pani Elenu Oršulovú. Zámer prenajať pozemok parcely KNC č. 778/1 o výmere 541 mᶟ záhrada a KNC č. 778/2, o výmere 351 m² záhrada , spolu 892 m² pani Elene Oršulovej ul. Lúčna č. 211 schválilo OcZ uznesením č. 8/6/2018. Starosta obce informoval poslancov o vypracovanom znaleckom posudku, ktorý určil cenu ročného prenájmu 265,- € a vyzval poslancov, aby sa k návrhu vyjadrili.

Diskusia :

RNDr. Ladislav Pecho navrhol zapracovať do nájomnej zmluvy inflačný koeficient.

Na návrh reagovala kontrolórka obce, že ak by sa dané ustanovenie dalo do zmluvy muselo by sa to pravidelne prehodnocovať a dodržiavať, čo nie vždy by bolo výhodou.

Poslanci sa zhodli na pevnej cene ročného nájomného 265,- € . Doba prenájmu je na dobu určitú 10 rokov.

Starosta obce vypracuje zmluvu o prenájme pozemku podľa uvedených podmienok.

**Bolo prijaté uznesenie 6/8/2018 7/0/0**

**2.)**

Starosta obce informoval poslancov o predloženom návrhu na zmenu funkčnej regulácie – využitie areálu HBP a. s. Baňa Cigeľ umiestnenú v katastrálnom území Sebedražie.

Starosta vysvetlil, že vzhľadom na skutočnosť, že na dnešnom zasadnutí OcZ sa schvaľuje VZN a uznesenie o UPD obce ZaD č. 2 nie je vhodné tento proces zastaviť a vrátiť o rok dozadu. Zdôraznil, že pred 1,5 rokom vyzval HBP na predloženie zmien k  UPD obce Sebedražie. V tom termíne nepredložili žiadne požiadavky na zmenu, až teraz. Po tomto vysvetlení starostom obce poslanci súhlasili , aby sa tieto požiadavky riešili v novom kole obstarania ÚPD obce ZaD č. 3. v ďalšom procese pri aktualizácii UPD obce ZaD č. 3.

Starosta opakovane zdôraznil, že je v záujme obce Sebedražie spolupracovať s HBP a.s. pri hľadaní riešení na využitie objektov Bane Cígeľ nachádzajúcich sa v našom katastrálnom území. UPD obce nemôže zakázať priemyselnú zónu, ktorá je už schválená.

Predmetom ZaD č. 3 budú zmeny využitia uvedeného areálu.

Po tomto vysvetlení poslanci súhlasili so začatím obstarávania aktualizácie UPD obce ZaD č. 3.

**Bolo prijaté uznesenie 7/8/2018 7/0/0**

**3.)**

Starosta obce informoval poslancov o návrhu navýšenia členského príspevku OOCR

Región Horná Nitra – Bojnice. V súčasnosti členský príspevok predstavuje sumu 300,-€ ,

návrh je navýšiť na sumu 500,- € ročne.

Diskusia :

* Starosta obce vysvetlil, že v minulosti sa výška členského určovala podľa výšky dane za ubytovanie, po novom to bude podľa počtu obyvateľov obce.
* Mgr Húsková odporučila požiadavku schváliť, nakoľko členstvo v uvedenej organizácii nám umožňuje čerpať finančné prostriedky so štátneho rozpočtu určené na kultúrne podujatia organizované v rámci našej obce.
* V. Medňanský taktiež vyjadril súhlasné stanovisko zotrvať v tejto organizácii.

Aj ostatní poslanci sa priklonili k tomuto názoru a súhlasili s navýšeným členským príspevkom 500,- € pre OOCR Región Horná Nitra – Bojnice.

Uvedený členský príspevok sa bude uhrádzať vo februári 2019.

Starosta obce poukázal na skutočnosť, že ak budeme čerpať príspevok zo štátneho rozpočtu na podporu turizmu, je potrebné vypracovať projekt na čerpanie. V minulosti sme finančné prostriedky čerpali na projekt „Babka vo fazuli”.

**Bolo prijaté uznesenie 8/8/2018 7/0/0**

**4.)** Starosta obce informoval poslancov o  žiadosti p. Hatalovej o preplatenie nákladov na výmenu plávajúcej podlahy v obecnom byte vo výške 400,- €.

V roku 2012 došlo k vytopeniu bytu v dôsledku poruchy na vodovodnom ventile umývadla. Bol zatopený uvedený byt a taktiež znehodnotený strop v suteréne, kde opadala omietka stropu. V uvedenom čase bolo všetko nafotené. Pani Hatalovej bola odporučená výmena plávajúcej podlahy,  náklady by boli predložené poisťovni na preplatenie. V tom čase pani Hatalová poškodené parkety nevymenila a teraz sa domáha uhradenia škody. Výmenu plávajúcej podlahy uskutočnila až teraz . V dnešnej dobe je to už premlčané , nakoľko sa poistná udalosť stala v roku 2012.

S preplatením nákladov p. Hatalovej poslanci nesúhlasili, nakoľko si mala uplatňovať tento nárok v období kedy bola škoda spôsobená.

**5.)**

Starosta obce informoval o prípravnom procese plynofikácie III. Triedy MŠ. Objekt je vykurovaný Handlovskou Energetikou, ktorá avizuje ukončenie svojej činnosti.

Odpojenie by malo byť realizované v budúcom roku.

V súčasnosti prebieha príprava plynofikácie bytových domov 496, 495, ktoré sú taktiež vykurované Handlovskou Energetikou.

S návrhom na plynofikáciu kotolne III. Triedy MŠ poslanci súhlasili bez výhrad. Náklady na plynofikáciu budú premietnuté do rozpočtu obce.

**Bolo prijaté uznesenie 9/8/2018 7/0/0**

**Diskusia poslancov:**

**a.)**

Ing. Kolláriková sa informovala, kedy bude vykonaná oprava verejného osvetlenia na sídlisku Boriny.

Starosta obce informoval, že v tomto týždni, nakoľko elektrikár čerpal dovolenku.

Ďalej sa informovala , či je už zrealizovaný kamerový systém. Na uvedené reagoval starosta obce, že áno a ešte treba namontovať tabuľky oznamujúce, že obec je monitorovaná kamerovým systémom.

- upozornila na vysokú lavičku pri bytovom dome Boriny 462. Lavička je nebezpečná, je potrebné ju opraviť alebo odstrániť.

-upozornila na veľké kamene na dočasných vysprávkach ciest po výkopoch kanalizácie.

Starosta obce informoval, že tento problém rieši s dodávateľom stavby neustále. Keď realizujú zasypanie výkopov len jemným materiálom, po daždi  vznikajú jamy.

**b.)**

Vladimír Medňanský sa informoval na riešenie kanalizačných poklopov v cestách a chodníkoch.

Starosta obce informoval, že súčasné poklopy sú provizórne a po oprave ciest a chodníkov budú poklopy vybudované na úrovni vozovky a chodníkov.

- upozornil na veľkú prašnosť na uliciach , bolo by dobré použiť cisternu na polievanie cesty aby sa znížila prašnosť.

Starosta obce prisľúbil zabezpečiť cisternu a polievanie ciest.

**c.)**

Ján Brindza sa informoval ako sa riešila zlomenina nohy našej občianky spôsobená pádom na ulici Lúčna.

Starosta obce informoval, že vysvetlil poškodenej, ako si môže uplatniť nárok na odškodnenie. Dodávateľ stavby je proti takýmto situáciám poistený.

- ďalej sa informoval v akom štádiu je odkanalizovanie lokality Dúbravka.

Starosta obce informoval, že sa to bude realizovať spolu s ulicou Lúčna a bude budovaná aj kanalizácia na pripravovanej lokalite IBV.

-informoval sa na výmenu lavičiek v areáli TJ Baník Sebedražie.

Starosta informoval, že bol uskutočnený prieskum trhu a umelé lavičky by predstavovali náklad 6000,- eur . Nevyhovujú nám rozmery umelých dosiek. Museli by sa meniť celé lavičky a to by bolo ešte nákladnejšie.

**d.)**

Vladimír Medňanský sa informoval o prebiehajúcich prácach na úprave terénu futbalového ihriska.

Starosta obce informoval, že do 10.9. 2018 by mali byť, v prípade priaznivého počasia, práce ukončené.

**K bodu9. - Schválenie uznesenia**

Starosta obce vyzval predsedu návrhovej komisie Vladimíra Medňanského, aby prečítal prijaté uznesenia. K prijatým uzneseniam neboli prítomnými poslancami OcZ vznesené žiadne námietky ani výhrady.

Uznesenia boli schválené všetkými prítomnými poslancami OcZ. **7/0/0**

**K bodu 10. - Ukončenie rokovania**

Starosta obce po vyčerpaní všetkých bodov programu poďakoval prítomným poslancom za účasť a zasadnutie obecného zastupiteľstva ukončil.

V Sebedraží dňa 15.8.2018

Zapísala Eva Mjartanová

S obsahom zápisnice súhlasím

za overovateľov zápisnice :

Ing. Dana Kolláriková......................................

RNDr. Ladislav Pecho .......................................

**Ing. Peter Juríček**

starosta obce